
A cancel culture fogalom és jelenség értelmezései a magyar sajtóban

Pályamunkámban azt vizsgálom, hogy a magyar sajtóban milyen értelmezései vannak a cancel culture jelenségnek, mit értünk itthon a fogalom alatt. Hipotézisem az, hogy a magyar sajtóban a cancel culture a szakirodalmi definíciótól eltérő értelmezései jelennek meg, ezzel együtt pedig új funkció kapcsolódik az eltörlés jelenségkörének tematikájához. A tézisek igazolásához a diskurzuselemzés és tartalomelemzés módszereit használom.
Magyar hírportálok, a mandiner.hu és a 444.hu „cancel culture” címkével ellátott cikkeit elemzem: azt a módot vizsgálom, ahogy jelentést hordoznak, ahogy egymásra utalnak, valamint mintázatokat keresek bennük. Következtetéseket vonok le a hírportálokon a témában közölt szövegek alapján arról, hogy miként viszonyulnak a jelenséghez és ez miben nyilvánul meg. Példáim alapján bemutatom a két portál cancel culture értelmezéseit és összehasonlítom ezeket egy angolszász szakirodalomra épített (Pippa Norris, Beth Tucker, Hailey Roos), általam felállított definícióval.
Azt a jelentést fedeztem fel a különböző értelmezések mögött, hogy a vizsgált hírportálok saját nézeteiknek megfelelően mutatják be és értékelik a cancel culture jelenséget, ezzel politikai álláspontjukat és saját igazságukat bizonyítva. Gyakorlatuk gyakran párhuzamba állítható a kritizált cancel culture – és ennek alapjául szolgáló stan rajongói kultúra – gyakorlatával, valamint Donald Trump Twitter tevékenységének céljával is, vagyis a közvélemény formálásával és egy megmentő kinevezésével – ami maga a hírportál.
A cikkeket vizsgálva beigazolódott a hipotézisem, miszerint a magyar sajtóban a cancel culture a szakirodalmi definíciótól eltérő értelmezést kap. Ezzel együtt pedig új funkciót is.



